Tožba, vložena 16. avgusta 2022 – Portugalska/Komisija

(Zadeva T-512/22)

(2022/C 398/38)

Jezik postopka: portugalščina

Stranki

Tožeča stranka: Portugalska republika (zastopniki: P. Barros da Costa, H. Almeida, N. Domingues in G. Gomes, agenti)

Tožena stranka: Evropska komisija

Predloga

Tožeča stranka Splošnemu sodišču predlaga, naj:

— razglasi ničnost Izvedbenega sklepa Komisije (EU) 2022/908 z dne 8. junija 2022 o izključitvi nekaterih odhodkov držav članic iz naslova Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP) iz financiranja Evropske unije v delu, v katerem je iz financiranja izključen znesek v višini 117 066 097,40 EUR, ki se nanaša na odhodke, ki jih je Portugalska republika prijavila iz naslova sheme pomoči na površino za tržna leta 2016, 2017, 2018 in 2019.

— Komisiji naloži plačilo stroškov.

Tožbeni razlogi in bistvene trditve

Tožeča stranka v utemeljitev tožbe navaja pet razlogov.

1. Prvi tožbeni razlog se nanaša na napačno ugotovitev dejanskega stanja in napačno uporabo prava, ker je Komisija štela, da bi morala portugalska vlada pred tržnim letom 2015 uporabiti sistem geoprostorske vloge — Kršitev člena 17 Izvedbene uredbe Komisije (EU) št. 809/2014 (1) in člena 72(3) Uredbe (EU) št. 1306/2013 Evropskega parlamenta in Sveta (2), ker je Komisija izhajala iz napačne premise ter je napačno uporabila pravo in ugotovila dejansko stanje s tem, da je štela, da portugalski organi niso ustrezno ocenili zneskov, plačanih v tržnih letih od 2016 do 2019, s čimer so ogrozili sklad.

2. Drugi tožbeni razlog se nanaša na kršitev načela sorazmernosti v smislu načela primernosti in načela nujnosti oziroma izterljivosti pri „izračunu finančnega popravka“ ter načela lojalnega sodelovanja — Kršitev členov 5 in 4(3) Pogodbe o Evropski uniji (PEU), ker je Komisija uporabila pavšalni popravek, ki presega cilje zakonodaje, in ni upoštevala utemeljenega izračuna, ki so ga predstavili nacionalni organi ter ki je bil izveden in preverjen v skladu s smernicami Komisije.

3. Tretji tožbeni razlog se nanaša na napačno uporabo prava, protislovno obrazložitev in kršitev načela sorazmernosti — Kršitev člena 52 Uredbe št. 1306/2013 in člena 5 PEU, ob upoštevanju, da so nacionalni organi šteli, da so bila plačila za domnevni primanjkljaj izvedena za poslovni leti 2016 in 2017, medtem ko je uredba omnibus začela veljati 1. januarja 2018, in da se je zato skupni znesek v višini 31 843 249,44 EUR, ki so ga predlagali nacionalni organi, bistveno razlikoval od vrednosti finančnega popravka, ki ga je uporabila Komisija.

4. Četrti tožbeni razlog se nanaša na neobstoj obrazložitve — Kršitev ratio legis in cilja Izvedbene uredbe Komisije (EU) št. 907/2014 (3), ker obvestilo Komisije vsebuje nenatančno obrazložitev v zvezi s populacijo 12 % in 66 % površine, upravičene do klasičnih pregledov na kraju samem in do pregledov z daljinskim zaznavanjem, na podlagi česar so bili zbrani upoštevni podatki za izračun tveganja za sklad in ustreznega finančnega popravka, ki ga je treba uporabiti.

5. Peti tožbeni razlog se nanaša na kršitev načela sorazmernosti — Kršitev člena 5 PEU, saj je znesek, ki se nanaša na izračun tveganja za sklad v tržnih letih od 2016 do 2019 in ki ga je določila Komisija, previsok, zato so zneski, ki so bili izključeni iz financiranja, nesorazmerni.

(1) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL 2014, L 227, str. 69).

(2) Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008 (UL 2013, L 347, str. 549).

(3) Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL 2014, L 255, str. 18).